Onsdag faldt dommen mod 33-årige Mohammad Salah Iskandarani, der fremover vil sidde bag tremmer på ubestemt tid. Det er afgørelsen på sagen, der i dag fandt sted i Københavns Byret bestemt efter at have begået flere voldtægtsforbrydelser. Det skriver B.T. - Man skal passe på med, hvad man siger, men sjældent har jeg været så sikker på, at forvaring er det rigtige, sagde anklager fra Københavns Politi Søren Harbo, efter at have læst uddrag af mentalerklæringen op. Risikoen for, at den dømte vil begå overgrebene igen, er "meget høj", lyder det i mentalerklæringen, der i øvrigt beskriver ham som psykopat uden anger og empati men med en voldsom vrede. Selv beskriver Mohammad Salah Iskandarani sig som en "ekstrem farlig vulkan, der jævnligt mister kontrollen og eksploderer ". Den 33-årige valgte dog at anke sagen på stedet. Lignende metoder Det var i 2017, den ene kvinde blev offer for Mohammad Salah Iskandaranis overgreb i Aalborg, hvor hun blev truet med en kniv og en knust glasflaske. Herefter tvang han kvinden til oralsex og samleje ved at holde en kniv mod hendes hals og en hånd for munden. Undervejs snittede han pigen på halsen og sagde til hende, at han ville skære den over, hvis hun sagde noget. Pigen anmeldte først voldtægten fire år senere efter en snak med en psykolog. Straffen lød på to års fængsel og var en tillægsstraf til dommen på fire år og seks måneders fængsel fra 2018 for blandt andet en overfaldsvoldtægts begået på en anden kvinde på et toilet i Østre Anlæg i Aalborg, da hun var på vej hen til bussen. På toilettet tvang han også hende til oralsex, mens han holdt en knækket flaskehals mod hendes hals. Retten i Aalborg fandt dengang, at manden havde til hensigt at udsætte kvinden for fuldbyrdet voldtægt. Så langt nåede han dog ikke, da et vidne afbrød overfaldet ved at hamre på døren. Begge kvinder beskrives som fuldstændig tilfældige. Startede som teenager De to kvinder i Aalborg er ikke de eneste ofre for Mohammad Salah Iskandaranis overgreb, men derimod nummer fem og seks i rækken. De første to overgreb begik han i midten af 00'erne, da han selv var 15 år og ofrene seks og syv år. Og de seneste to overgreb fandt sted en nat i marts 2022. Udstyret med en kniv tiltvang han sig om natten adgang til BaseCamp-kollegiet på Amager og voldtog to franske udvekslingsstuderende, fastslår retten. Igennem tre kvarter udsatte han dem ifølge retten for utænkelige rædsler. Forgreb sig på dem, truede dem på deres liv og slog dem. Rædslerne fandt sted, mens han egentlig burde have siddet inde i Nørre Snede Fængsel på en åben afdeling, men hvor det i februar lykkedes ham at flygte. Udsigten til frihed har aldrig været så tvivlsom som nu, efter han blev dømt til et liv bag tremmer på ubestemt tid. En fremtid han kun kan undgå , hvis det lykkes ham at overtale retten om, at han alligevel ikke er farlig for samfundet. Den 33-årige og hans forsvarer har nemlig allerede anket.

Opsummering:
Den 33-årige mand har blandt andet begået voldtægt mod to tilfældige kvinder i Aalborg. Forbrydelser som disse har han dog begået, siden han var teenager.